**กสอ.หารือญี่ปุ่น รุกเสริมแกร่งจรวด 3 ขั้น ผลักดัน SMEs สู่ 4.0**

กรุงเทพฯ 15 พฤศจิกายน 2561- นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้การต้อนรับ Mr.Akira Terakawa ผู้ช่วยทูตพาณิชย์สถานเอกอัครราชทูตญี่ปุ่นประจำประเทศไทย (Commercial Attache,Embassy of Japan in Thailand) พร้อมคณะ ในโอกาสเข้าเยี่ยมคารวะ พร้อมด้วย นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม และผู้บริหารกรมส่งเสริมอุตสาหกรรม ณ ห้องประชุม 2 อาคารกรมส่งเสริมอุตสาหกรรม

ทั้งนี้ ได้มีการหารือถึงแนวทางการพัฒนากิจกรรม “3–Stage Rocket Approach” หรือ“จรวด 3 ขั้น ผลักดัน SMEs สู่ 4.0” ภายใต้โครงการ Connected Industries ที่ส่งเสริมให้ผู้ประกอบการปรับตัวเข้าสู่การใช้หุ่นยนต์และระบบอัตโนมัติอย่างเหมาะสม โดยมี 3 บริษัทรายใหญ่ของประเทศญี่ปุ่น ได้แก่ บริษัท เด็นโซ่ คอร์ปอเรชั่น จำกัด บริษัท สยาม อาซาฮี แมนูแฟคเจอริ่ง จำกัด และบริษัท โทโย บิสซิเนส เอ็นจิเนียริ่ง จำกัด เข้ามาร่วมพัฒนาผู้ประกอบการสู่การยกระดับอุตสาหกรรมการผลิตในประเทศไทย และนำไปขยายผลในโรงงานอุตสาหกรรมในพื้นที่ต่างๆ โดยมุ่งเน้นยกระดับสร้างมาตรฐานการผลิตในโรงงานพร้อมทั้งนำข้อมูลมาพัฒนาเชื่อมต่อกันอย่างเป็นระบบ นอกจากนี้ ประเทศญี่ปุ่นสามารถใช้งบประมาณสำหรับพัฒนาบุคลากร จึงมีความประสงค์ให้ กสอ.คัดเลือกวิสาหกิจ 10 กิจการ จาก 500 กิจการ เพื่อรองรับการพัฒนาบุคลากรดังกล่าว พร้อมทั้งนำมาขยายผล ส่งเสริมเน้นคุณภาพ และสร้างต้นแบบที่ประสบความสำเร็จให้โรงงานอุตสาหกรรมของไทยต่อไป### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว